PRIN พุ่งเกือบ 6% ลุ้นแจกปันผลดีเกินคาด – กำไรโตแกร่ง!
PRIN พุ่งเกือบ 6% ลุ้นแจกปันผลดีเกินคาด - กำไรโตแกร่ง ล่าสุด ณ เวลา 10.32 น. ราคาอยู่ที่ 1.62 บาท บวก 0.09 บาท หรือ 5.88% สูงสุดที่ 1.68 บาท ต่ำสุดที่ 1.60 บาท มูลค่าซื้อขายที่ 41.50 ล้านบาท
21 ก.พ. 2560

ผู้สื่อข่าวรายงานว่า ราคาหุ้นบริษัท ปริญสิริ จำกัด (มหาชน) หรือ PRIN ณ เวลา 10.32น. ราคาอยู่ที่ 1.62บาท บวก 0.09 บาท หรือ 5.88% สูงสุดที่ 1.68 บาท ต่ำสุดที่ 1.60 บาท มูลค่าซื้อขายที่ 41.50 ล้านบาท ขณะที่ดัชนีตลาดหุ้นไทยโดยรวมบวก 0.05%

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะ”ซื้อ” PRIN ปรับคาดการณ์อัตราผลตอบแทนปันผลปี 60 ดีขึ้นเป็น 8.7% หลังปรับอัตราจ่ายปันผลเท่าปี 59 ถือว่า PRIN เป็นหุ้นปันผลดี ส่วนกำไรปีนี้ประเมินว่าโตได้อีก 13%จากปีก่อนราคาพื้นฐานประเมินด้วย P/E ปี 60 ที่ 8 เท่า มีส่วนเพิ่มไม่มากนักเป็น 5% แต่ปันผลปี 60 ยังสูง อีกทั้งราคาหุ้นซื้อขายต่ำกว่ามูลค่าทางบัญชีต่อหุ้นมาก ด้านข้อเสียคือ ธุรกิจห้างสรรพสินค้า Plearnary Mall แยกวัชรพลยังไม่สดใสนัก พิจารณาจากกำไรงบรวมปี 59 น้อยกว่างบเดี่ยวที่มีกำไร 248 ล้านบาท
โดยกำไรสุทธิปี 59 เป็นไปตามคาดที่ 216 ล้านบาท เพิ่มถึง 227%จากปีก่อนเนื่องจากรายได้ขายเพิ่ม 16%จากปีก่อนเป็น 2.9 พันล้านบาท อีกทั้งสัดส่วนค่าใช้จ่ายขาย-บริหารเทียบรายได้ลดลงเป็น 18% เทียบจากปีก่อนที่ 23% แม้ว่าอัตรากำไรขั้นต้นจากการขายปรับลงเป็น 29.1% เทียบจากปีก่อนที่ 29.8% ทั้งนี้ปี 59 บริษัทมีกลยุทธ์การตลาดคือ ใช้วิธีลดราคาบางโครงการเพื่อผลักสินค้าออกไป แต่ประหยัดค่าใช้จ่ายไว้ได้ จึงเป็นที่มาของอัตรากำไรขั้นต้นต่ำลง แต่ได้ประโยชน์รายได้เพิ่มและประหยัดค่าใช้จ่าย
พร้อมประกาศปันผลงวดสุดท้ายปี 59 ดีกว่าคาดเป็น 0.06 บาท คิดเป็นอัตราผลตอบแทนปันผลดีคือ 3.9% รวมปันผลทั้งปี 59 เป็น 0.12 บาท คิดเป็นอัตราการจ่ายปันผล (payout ratio) ที่ 66% XD 9 มี.ค.60 และจ่าย 25 พ.ค.60
ด้านฐานะการเงินดี อัตราส่วนหนี้สินสุทธิต่อทุนปลายปี 59 เป็น 1 เท่า เทียบกับปีก่อนที่ 1.3 เท่า มูลค่าทางบัญชีต่อหุ้นเป็น 3.25 บาท ด้านกระแสเงินสดจากการดำเนินงานปี 59 สูงขึ้นเป็น +1 พันล้านบาทเทียบจากปีก่อนที่ +0.7 พันล้านบาท